**גיל מסינג** (נולד ב-1983) הוא ראש המטה של צ׳ק פוינט ומנהל התקשורת התאגידית הגלובלית של החברה. שימש בעברו כיועץ התקשורת של ציפי לבני, דובר סיעת קדימה, ומנהל אגף קשרי החוץ של חברת שטראוס גרופ.

ביוגרפיה
--------

מסינג נולד בבסיס חצור לחיים מסינג, איש חיל האוויר ולימים מנכ"ל הרשות למאבק באלימות, בסמים ובאלכוהול במשרד ראש הממשלה, לצדו של ראש הממשלה אריאל שרון, לשעבר ממלא מקום, וסגן ראש העיר יבנה, ולאורנה, תכשיטנית במקצועה, אך משפחתו עברה ליבנה.

למסינג אח אחד.

מסינג למד בבית-ספר היסודי מעיין ובתיכון 'האורן' ע"ש גינסבורג ביבנה.

בנעוריו היה דובר נוער הליכוד, בתקופת הבחירות של 1996 שבהן נבחר בנימין נתניהו לכהונתו הראשונה.

בשנת 2001 התגייס לצה"ל ושירת ביחידת דובר צה"ל. לאחר שעבר קורס קצינים שימש כקצין מבצעים וקשר לתקשורת הבין לאומית, ובהמשך נציג דובר צה"ל באוגדת עזה, עליה פיקד באותה עת אביב כוכבי.

ב-2006 השתחרר מסינג בדרגת סגן ומונה לסגן דובר מפלגת קדימה. ב-2007 מונה ליועץ התקשורת ועוזרה האישי של שרת החוץ ציפי לבני.

ב-2013 מונה למנהל אגף קשרי החוץ בחברת שטראוס, שעסק בתחומי התקשורת וקשרי הממשל של הקבוצה. ב-2018 מונה למנהל מערך התקשורת התאגידית הגלובלית בחברת הטכנולוגיה צ'ק פוינט, הכולל צוותים בסינגפור, באנגליה ובארצות הברית, ויותר מ־30 סוכנויות יחסי ציבור. בינואר 2022 מונה בנוסף לתפקידו, לראש מטה החברה. במסגרת תפקידו מסינג מתראיין ומפרשן על פעילותה של החברה ומסביר על התקפות סייבר באמצעי התקשורת השונים בישראל ובעולם.

במהלך חקירת פרשת ישראל ביתנו סייע מסינג למשטרה, בהקלטה של שיחה שקיים עם אחד החשודים בפרשה, יועץ התקשורת רונן משה. משה הודה והורשע ונגזרו עליו תשעה חודשי מאסר ובנוסף קנס של 900 אלף ש"ח.

ב-29 באפריל 2019 החליט הרמטכ"ל אביב כוכבי למנותו לדובר צה"ל ה-28 בדרגת אלוף-משנה, אך ב-12 במאי הוא הודיע על הסרת מועמדותו במכתב לרמטכ"ל, בו בין היתר כתב: "על אף שהובהר שלא נפל כל פגם בהתנהלותי האישית או בזו של מי מקרוביי, אינני מעוניין שאדם כלשהו ישתמש בי ובמינוי שלי ככלי ניגוח כלפי הרמטכ״ל או כלפי צה״ל. על כן, אני מבקש ממך לבטל את המינוי".

ב-2019 נמנה כאחד מ-40 הצעירים המבטיחים בדירוג של מגזין TheMarker. בשנת 2023 נמנה כאחד מ-40 הצעירים המבטיחים בדירוג של עיתון גלובס, ובו התייחס לראשונה על סערת סיכול מינויו לדובר צה"ל. הוא אמר בראיון כי "הגעתי מהמקום הכי נקי ומקצועי בתור מי שגדל ביחידה ושירת שם ואף תרם אחרי שירותו הצבאי. היו גם מתקפות מתוך הצבא על עצם המינוי בהיבט של אדם חיצוני וגם על הגיל שלי, ואני מבין את המתנגדים".

מסינג בעל תואר ראשון בממשל, דיפלומטיה ואסטרטגיה, מהמרכז הבינתחומי הרצליה ובעל תואר שני בלימודי משפט מטעם אוניברסיטת בר-אילן, ומלמד קורסים בתקשורת ובהסברה בבית הספר לעיתונאות ותקשורת "כותרת" באוניברסיטת תל אביב, בקריה האקדמית אונו ובמרכז להכשרה פוליטית.

מסינג נשוי לליאת ורהפטיג מסינג, ואב לשלושה. מתגורר בתל אביב.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **מכתב הפרישה ששלח מסינג לרמטכ"ל** |

* חן מענית, ‏איך סיוע למלחמה בשחיתות הפך לפרשה שמסעירה את מערכת הביטחון ומאיימת על מינוי דובר צה"ל?, באתר גלובס, 6 במאי 2019
* יובל מן, "אינדיקציות לאירוע סייבר" במטח, פרטים של 30 אלף ישראלים הודלפו, באתר ynet, 5 בספטמבר 2022
* Gwen Ackerman, Israeli Government Websites Crash in Suspected Cyberattack, Bloomberg
* 103fm, ‏מומחה מסביר: זה הסיכוי שפרצו לכם לטלפון עם "פגסוס", באתר מעריב אונליין, 10 בפברואר 2022

הערות שוליים
------------

1. 1 2  טרבלסי, נבו (2021-12-14). "נבחרת המנהיגות המבטיחה של גלובס לשנת 2023". *Globes*. נבדק ב-2023-03-07.
2. ↑  סגן ראש העיר – מר חיים מסינג, באתר www.yavne.muni.il
3. ↑  "יבנה התפתחה בקצב ראוי לציון", באתר www.yavnenet.co.il
4. ↑  האבא הליברלי של גיל מסינג, באתר www.yallakadima.co.il (ארכיון)
5. ↑  החדשות - דובר צה"ל הבא: גיל מסינג, באתר mako, ‏2019-04-29
6. ↑  במקום רונן מנליס • תכירו: זה דובר צה"ל החדש
7. 1 2  גיל מסינג, 36, באתר TheMarker
8. 1 2  חן מענית, ‏גיל מסינג שמונה לדובר צה"ל מגיש בקשה רשמית להסרת החסיון, באתר גלובס, 1 במאי 2019
9. ↑  איתמר ב"ז, "קידר וליברמן ביקשו מהנאשם שישלם להם כסף, והוא העביר להם סכום כסף מסוים", באתר העין השביעית, 19 בספטמבר 2019
10. ↑  יואב זיתון, מסינג לא יהיה דובר צה"ל: "השתמשו בי ככלי לניגוח הרמטכ"ל", באתר ynet, 12 במאי 2019
11. ↑  צביקה קליין, ‏סימן שאלה עדיין מרחף על מינויו של גיל מסינג לדובר צה"ל, בעיתון מקור ראשון, 3 במאי 2019